Метр 22-рэ зи лъагагъ фэеплъ
Метр 22-рэ зи
лъагагъ фэеплъ
Къэрэшей-Шэрджэс. Черкесск и махуэм еужьэрэкIыу зыхуагъэхьэзыр. Ар щагъэлъэпIэну фокIадэм и 21-м ирихьэлIэу республикэм и щыхьэрым къуэкIыпIэ лъэныкъуэмкIэ и дыхьэпIэм деж метр 22-рэ зи лъагагъ фэеплъыр къыщызэIуахыну я мурадщ.
КъШР-м и Iэтащхьэ Темрезов Рашидрэ Черкесск и Iэтащхьэ Тамбий Русланрэ къалащхьэм щекIуэкI ухуэныгъэ зыбжанэм щыгъуазэ защIащ, абы стелэри хы-хьэу. УнафэщIхэм зрагъэлъэгъуащ «ХытIыгу удзыфэ» щэнхабзэ зыгъэпсэхупIэ паркым щаухуэ амфитеатрыщIэм ехьэлIа лэжьыгъэхэр зэрекIуэкIыр. ЦIыху 1060-м хуэщIа а гъэмахуэ театрри мы мазэм къызэIуахынущ.
ЩIэныгъэлIхэм
я япэ зэIущIэ
Адыгей. «Туризм, зыгъэпсэхупIэхэр, щIыуэпсыр: зэпыщIэныгъэрэ зэдэлэжьэныгъэрэ» дунейпсо конференцэ Адыгэ къэрал университетым щекIуэкIащ.
ЮНЕСКО-м дунейпсо щIэину къилъыта щIыпIэхэм ящыщ Адыгейм туризмэм зыщегъэужьыным трауха зэIущIэм хэтащ АГУ-м, РАН-м и Къэбэрдей-Балъкъэр щIэныгъэ центрым экологиемрэ бгылъэ щIыпIэхэмкIэ и институтым, Италиемрэ Германиемрэ я щIэныгъэлIхэр. Абыхэм я зэхуэсыр кърикIуащ Адыгеймрэ Больцано -Тироль Ипщэ автоном провинцэмрэ (Италие Республикэ) я правительствэхэм сатум, щэнхабзэм, мэкъумэш IэнатIэм, туризмэм, ухуэныгъэм епха Iуэху зэдащIэным, я зэпыщIэныгъэм нэхъри зрагъэубгъуным теухуауэ зэращIылIа зэгурыIуэныгъэм.
ТекIуэныгъэм
и махуэм зыхуагъэхьэзыр
Абхъаз. 1992 — 1993 гъэхэм екIуэкIа зауэм ТекIуэныгъэ къызэрыщахьрэ илъэс 20 зэрырикъур гъэлъэпIэным республикэм зыхуегъэхьэзыр.
Республикэм и хуитыныгъэм зи гъащIэр щхьэузыхь хуэзыщIа зауэлIхэм я кхъащхьэхэр, хэкIуэдахэм я фэеплъхэр зыхуей хуагъазэ. Гулъытэшхуэ хуащI махуэшхуэм ирихьэлIэу къалэхэмрэ жылагъуэхэмрэ гъэщIэрэщIэным. Махуэшхуэ зэхыхьэхэр, концертхэр екIуэкIынущ, зауэм теухуа фильмхэр ягъэлъэгъуэнущ.
УЭРДОКЪУЭ Женя.
